Четири семейства в Хитрино ще посрещнат трета зима подред на фургони, а за майка и дете с увреждане се търси спешен вариант за настаняване в нормални условия за живот. Това се случва, въпреки че бяха отпуснати 5 млн. лв. от Социалния фонд към Министерството на труда и социалната политика, а няколко строителни фирми обещаха да помогнат безвъзмездно на засегнатите от взрив на влак, превозващ гориво. При експлозията в края на 2016 г. загинаха 7 души, десетки бяха ранени, а множество сгради разрушени.

Омбудсманът Мая Манолова обяви, че при нея са постъпили много жалби за начина, по който са изразходвани средствата. Тя поиска прокуратурата да провери какво е отчетено и какво реално в Хитрино. "Над 100 жалби са подадени в приемната ни. Има огромно недоволство и хората искат пълна прозрачност и щателна проверка за това как се изразходвани средствата, които са вложени в ремонтите в Хитрино“, каза Манолова тя и даде пример със завършени вече ремонти на сгради, които не са пострадали, и такива, които реално са имали щети, но дейностите по тях така и не са били довършвани. Няма ясни критерии кои къщи да бъдат ремонтирани и как, няма разбивка за стойността на извършените строителни дейности. Хората нямат копия от договорите и количествено-стойностните сметки, въпреки че трябва да имат екземпляр. Справка по договорите за строителство на нови къщи показва, че цената на квадратен метър на постройките, финансирани с пари от държавата, излиза около 2 000 лв.

Кметът на Хитрино Нуридин Исмаил заяви преди дни в ефира на bTV, че не се притеснява от обвиненията и ще подаде оставка, ако нередностите обвиненията се докажат.